遊平泉宴浥澗宿香山石樓贈座客
作者：白居易
朝代：唐

paragraphs: 逸少集蘭亭，季倫宴金谷。
金谷太繁華，蘭亭闕絲竹。
何如今日會，浥澗平泉曲。
杯酒與管弦，貧中隨分足。
紫鮮林筍嫩，紅潤園桃熟。
採摘助盤筵，芳滋盈口腹。
閑吟暮雲碧，醉藉春草綠。
舞妙豔流風，歌清叩寒玉。
古詩惜晝短，勸我令秉燭。
是夜勿言歸，相攜石樓宿。